Iepirkuma komisijas atbildes uz pretendenta uzdotajiem jautājumiem
(apstiprinātas Iepirkuma komisijas 2026.gada 22.jūlija sēdē)




1. Jautājums:
Atbilstoši Publisko iepirkumu likuma 51. panta 1. daļai Pasūtītājs iepirkuma līguma slēgšanas tiesības piešķir pretendentam, kura piedāvājums novērtēts kā saimnieciski visizdevīgākais. 

Kā izriet no Iepirkumu uzraudzības biroja mājas lapā https://www.iub.gov.lv/sites/iub/files/data_content/auto_pirkums_noma_laba_prakse_201809071.pdf  publicētajiem Latvijas auto nomu asociācijas Labās prakses ieteikumiem  jaunu automobiļu pirkuma un nomas (pilna servisa) iepirkumos, tad Pasūtītājam izvēloties saimnieciski visizdevīgākā piedāvājuma vērtēšanas kritērijus nav pieļaujams vērtējumā ar punktiem iekļaut kritērijus, kuri paredz automašīnas papildu aprīkojumu, kritērijus kuru aptuvenā vērtība nav nosakāma un pierādāma, tos kritērijus, kuru vērtība ir precīzi aprēķināma un tādēļ, izsakāma naudā un iekļaujama piedāvājuma cenā, kā arī tos kritērijus, kas jau ir iekļauti citu kritēriju vērtības noteikšanā. Par kritēriju, kas jau ir iekļauts citu kritēriju vērtības noteikšanā ir uzskatāma arī automašīnas atpirkuma cena nomas perioda beigās, jo izpirkuma cena (atlikusī vērtība), jau ir daļa no nomas cenas. 

Pasūtītājam nav iespējams vienlaicīgi iegūt zemu nomas cenu un zemu izpirkuma cenu!

Rīkojot iepirkumu par automašīnu operatīvo līzingu un iekļaujot iepirkuma nolikuma izvērtēšanas kritērijos automašīnas atpirkuma cenu (atlikušo vērtību) pēc būtības ir uzskatāms, ka divi iepirkumi apvienoti vienā – automobiļu nomas pirkums apvienots ar automobiļa izpirkumu nomas perioda beigās un vērtēšanas kritērijos ir iekļauti savstarpēji konfliktējoši lielumi, kas neatbilst operatīvā līzinga būtībai, jo operatīvais līzings ir automašīnas ilgtermiņa noma, kurā nav paredzēta automašīnas izpirkšana. Savukārt noma ar izpirkumu ir definējama kā finanšu līzings. 

Līdz ar to automašīnas atpirkuma cenas kā vērtējuma kritērija iekļaušana automašīnu operatīvā līzinga iepirkuma nolikumā ir neatbilstoša Publisko iepirkumu likuma 51. panta noteikumiem.

Tādējādi, lai nodrošinātu iepirkuma procedūras atbilstību normatīvo aktu prasībām, _________ lūdz Saldus novada pašvaldību veikt izmaiņas “Septiņu mikroautobusu operatīvais līzings ar izpirkuma tiesībām” (Identifikācijas Nr. SNP 2026/43) izslēdzot nolikuma 15.9. punktā iekļauto vērtēšanas kritēriju “Transportlīdzekļu atlikusī vērtība nomas termiņa beigās”.

Vēršam Jūsu uzmanību, ka ____ ievērojot Publisko iepirkumu likuma 9. panta 23. daļas noteikumus, patur tiesības vērsties tiesā ar sūdzību par pasūtītāja pieņemto lēmumu, ja iepirkums tiek realizēts bez augstāk minēto izmaiņu veikšanas.

Atbilde:
Iepirkuma priekšmets ir operatīvais līzings ar izpirkuma tiesībām. Gan iepirkuma nolikumā, gan līguma projektā ir paredzēts, ka Pasūtītājam ir tiesības, bet ne pienākums, pēc operatīvā līzinga termiņa beigām izpirkt mikroautobusus par pretendenta piedāvājumā norādīto fiksēto atlikušo vērtību, kas nozīmē, ka atlikusī vērtība ir būtiska iepirkuma sastāvdaļa, jo Pasūtītājam ir iespēja izmantot izpirkuma tiesības. Līdz ar to Pasūtītājam ir svarīgi, izvērtējot piedāvājumus, ņemt vērā ne tikai nomas maksu, bet arī transportlīdzekļu atlikušo vērtību līguma termiņa beigās.

Nav pamata apgalvot, ka atlikušo vērtību nevar izmantot kā atsevišķu piedāvājumu vērtēšanas kritēriju. Publisko iepirkumu likums paredz Pasūtītāja tiesības noteikt vērtēšanas kritērijus, ja tie ir saistīti ar iepirkuma priekšmetu, ir objektīvi, izmērāmi un vienādi piemērojami visiem pretendentiem.

Iepirkumu uzraudzības biroja sagatavotajos Labās prakses ieteikumos automobiļu iegādei un nomai nav noteikts aizliegums izmantot transportlīdzekļa atlikušo vērtību kā vienu no piedāvājumu vērtēšanas kritērijiem. Ieteikumos ir uzsvērts, ka vērtēšanas kritērijiem jābūt objektīviem, izmērāmiem, pārbaudāmiem un saistītiem ar iepirkuma priekšmetu. Vienlaikus jānorāda, ka minētie ieteikumi ir rekomendējoša rakstura materiāls, nevis normatīvais akts, līdz ar to Pasūtītājam ir tiesības izvēlēties konkrētā iepirkuma priekšmetam atbilstošāko piedāvājumu vērtēšanas metodiku, ievērojot Publisko iepirkumu likuma prasības un publisko iepirkumu pamatprincipus. Publisko iepirkumu likums paredz, ka saimnieciski visizdevīgāko piedāvājumu var noteikt, vērtējot cenas un kvalitātes attiecību, izmaksas, tostarp dzīves cikla izmaksas, vai cenu.  Operatīvā līzinga ar izpirkuma tiesībām gadījumā transportlīdzekļa atlikusī vērtība ir objektīvi nosakāms, izmērāms un finansiāli nozīmīgs rādītājs, kas tieši ietekmē Pasūtītāja iespējamās kopējās izmaksas, ja pēc nomas perioda beigām tiek izmantotas līgumā paredzētās izpirkuma tiesības. Tādēļ transportlīdzekļa atlikušās vērtības iekļaušana piedāvājumu vērtēšanas kritērijos pati par sevi nav pretrunā Publisko iepirkumu likumam, jo tā ir tieši saistīta ar iepirkuma priekšmetu un ļauj izvērtēt Pasūtītājam ekonomiski visizdevīgāko piedāvājumu. 

Papildus norādāms, ka līdzīga pieeja tiek izmantota arī citu pasūtītāju iepirkumos. Piemēram, Talsu novada pašvaldības iepirkumā "Jaunu transportlīdzekļu operatīvais līzings Talsu novada pašvaldības vajadzībām" (TNP 2023/92) viens no piedāvājumu vērtēšanas kritērijiem bija "Transportlīdzekļu atlikusī vērtība operatīvā līzinga (nomas) līguma beigās". Iepirkuma dokumenti pieejami Elektronisko iepirkumu sistēmā: https://www.eis.gov.lv/EKEIS/Supplier/Procurement/112020 .

Tāpat Jūrmalas pašvaldības policijas iepirkumā "Kompakta apvidus klases transportlīdzekļa iegāde operatīvajā līzingā Jūrmalas pašvaldības policijas vajadzībām" (JPP 2026/02) transportlīdzekļa atlikusī vērtība ir paredzēta kā būtisks operatīvā līzinga līguma nosacījums. Tas apliecina, ka publisko iepirkumu praksē transportlīdzekļa atlikusī vērtība tiek ņemta vērā, organizējot operatīvā līzinga iepirkumus un izvērtējot to ekonomisko izdevīgumu. Iepirkuma dokumenti pieejami Elektronisko iepirkumu sistēmā: https://www.eis.gov.lv/EKEIS/Supplier/Procurement/165213 

Ņemot vērā iepriekš minēto, Pasūtītājs neveiks grozījumus iepirkuma nolikumā un nemainīs noteiktos piedāvājumu vērtēšanas kritērijus.

2.Jautājums:

Vēlējos precizēt Nolikuma 6.9.1.punktā norādīto vērtēšanas kritēriju “Atlikusī vērtība (KA)”:
	Kritērijs Atlikusī vērtība (KA):
	10
	Punkti kritērijā KA tiek piešķirti, piemērojot zemāk iekļauto formulu, piedāvājums ar pretendenta piedāvāto atlikušo vērtību tiek vērtēts ar augstāko piedāvāto atlikušo vērtību un punktu skaitu – 10 punkti
	KA =
	vērtējamā pretendenta transportlīdzekļa atlikusī vērtība
	
x 10


	
	augstākā piedāvātā transportlīdzekļa atlikusī vērtība
	






	KA
	Transportlīdzekļa atlikusī vērtība pēc līguma perioda beigām, gadījumā, ja Pasūtītājs nolemtu iegādāties transportlīdzekļus
	
	



Vai pareizi saprotu, ka pēc norādītās formulas maksimālo punktu skaitu saņem pretendents, kurš norādījis visaugstāko atlikušo vērtību, t.i. visaugstāko cenu, kas pasūtītājam būs jāsamaksā, ja nomas termiņa beigās tiks izmantotas mikroautobusa/-u izpirkuma tiesības?

Atbilde:
Kritērijā “Atlikusī vērtība (KA)” punkti tiek piešķirti saskaņā ar nolikumā noteikto formulu, kur maksimālo punktu skaitu (10 punktus) saņem piedāvājums ar augstāko transportlīdzekļa atlikušo vērtību, bet pārējiem pretendentiem punkti tiek aprēķināti proporcionāli, piemērojot formulā noteikto aprēķina kārtību.

